Sirijska vojska puca na demonstrante
Najmanje 10 ljudi je poginulo kada je policija počela da puca i baca suzavac na demonstrante koji traže ostavku predsednika al Asada
Očevici i aktivisti iz Sirije javljaju da su bezbednosne snage danas otvorile vatru na demonstrante koji su se okupili u velikom broju, uprkos vladinim pokušajima da razbiju demonstracije. Prema izveštajima, najmanje desetoro ljudi je poginulo kada je policija počela da puca i baca suzavac na demonstrante koji traže ostavku predsednika Bašara al-Asada. U medijskim izveštajima se navodi da se većina smrtonosnih incidenata dogodila u blizini prestonice, Damaska, gde su desetine hiljade ljudi izašle na ulice posle popodnevne molitve. Demonstracije, koje su počele prvog dana obeležavanja Ramazana, organizovane su i u drugim gradovima, među kojima su Dara, Deir el Zur i Kamišli. U međuvremenu su se pojavili novi detalji o situaciji u Hami, gradu koji je pod vojnom opsadom od prošle nedelje. U izjavi za Glas Amerike, jedan politički aktivista danas je rekao da vladine snage sprovode akciju pretrage domova aktivista i da ubijaju i hapse koga stignu. Isti izvor dodaje da su anti-vladini demonstranti i uprkos tome izašli u petak na ulice. Međunarodna zajednica vrši sve veći pritisak na predsednika al-Asada da prekine sa nasilinim gušenjem demonstracija. Stručnjak za humanitarno prvo Ujedinjenih nacija danas je u saopštenju pozvao Siriju da prekine sa ubijanjem i da „pokrene dijalog kroz mirovni proces“. Američka državna sekretarka Hilari Klinton, u četvrtak je izjavila da je, prema informacijama koje ima Vašington, više od 2 hiljade ljudi ubijeno od početka vladinih nasilnih gušenja demonstracija pre nekoliko meseci.